Vienības gatve (Rīga)
Šis raksts ir par ielu Rīgā. Par citām jēdziena Vienības gatve nozīmēm skatīt nozīmju atdalīšanas lapu. Vienības gatve ir iela Rīgā (Zemgales priekšpilsētas Torņakalna, Atgāzenes un Ziepniekkalna apkaimē) un Mārupē. Tā sākas krustojumā ar Jelgavas ielu blakus Latvijas Universitātes Dabas mājai un Zinātņu mājai un beidzas līdz ar Rīgas robežu, pie Medema purva. No krustojuma ar Kārļa Ulmaņa gatvi pa Vienības gatvi iet valsts galvenā autoceļa A8 trase. Ielai ir 2—4 braukšanas joslas: posmā no Jelgavas ielas līdz Kārļa Ulmaņa gatvei ir viena josla katrā virzienā, pārējā ielas daļā — divas joslas katrā virzienā. Vienības gatves posms no Vilkaines ielas līdz Kārļa Ulmaņa gatvei ir klāts ar bruģa segumu. Kopējais ielas garums ir aptuveni 6,9 km.